Title: กฎกระทรวง ฉบับที่ 1 (พ.ศ. 2518) ออกตามความในพระราชบัญญัติเครื่องสำอาง พ.ศ. 2517

กฎกระทรวง

กฎกระทรวง
ฉบับที่
๑ (พ.ศ. ๒๕๑๘)
ออกตามความในพระราชบัญญัติเครื่องสำอาง
พ.ศ.
๒๕๑๗
--------------------

                        อาศัยอำนาจตามความในมาตรา
๔ มาตรา ๑๓ วรรคสาม มาตรา ๑๗ วรรค
สอง มาตรา ๑๙ วรรคสอง และมาตรา ๒๑ วรรคสอง
แห่งพระราชบัญญัติเครื่องสำอาง 
พ.ศ. ๒๕๑๗ รัฐมนตรีว่าการกระทรวงสาธารณสุขออกกฎกระทรวงไว้
ดังต่อไปนี้

                        ข้อ
๑ ผู้ใดประสงค์จะขออนุญาตผลิตเพื่อขายซึ่งเครื่องสำอางที่ต้องขอรับใบ
อนุญาต ให้
                        (๑)
ยื่นคำขอตามแบบ ส. ๑ ท้ายกฎกระทรวงนี้ พร้อมด้วยหลักฐานครบถ้วน
ตามที่ได้ระบุไว้ในแบบ ส. ๑
                        (๒)
ส่งมอบบัญชีรายการเครื่องมือและเครื่องใช้เท่าที่จำเป็นสำหรับใช้ผลิต
เครื่องสำอางเพื่อนำมาประกอบการพิจารณาให้เชื่อถือได้ว่าเครื่องสำอางที่ผลิตมีคุณภาพถูก
ต้องตามที่กำหนดและปลอดภัยในการใช้
                        (๓)
ส่งมอบแบบแปลนแผนผังของสถานที่ และบริเวณที่ผลิตเครื่องสำอาง
ในแบบแปลนแผนผังนั้น ต้องแสดง
                              (ก)
บริเวณสถานที่ผลิตเครื่องสำอาง และบริเวณข้างเคียงตลอดจนที่ตั้ง
อาคารที่พักอาศัยและอาคารอื่น
ภายในบริเวณที่ผลิตเครื่องสำอาง
                              (ข)
ทางระบายน้ำโสโครกและน้ำทิ้ง และกรรมวิธีกำจัดน้ำโสโครกและ
น้ำทิ้งเพื่อไม่ให้เกิดความรำคาญหรือเป็นอันตรายต่อสุขภาพของประชาชน
ในกรณีที่ทาง
ระบายน้ำสาธารณะอยู่ใกล้เคียงบริเวณสถานที่ผลิตเครื่องสำอาง
ให้แสดงทางระบายน้ำ
โสโครกและน้ำทิ้งไปสู่ทางระบายน้ำสาธารณะด้วย
                              (ค)
การจัดแบ่งห้องหรือเนื้อที่โดยแยกเป็นส่วนสัดสำหรับการผลิตเครื่อง
สำอางแต่ละประเภท สำหรับใช้เก็บวัตถุดิบ
ใช้เป็นห้องผลิตเครื่องสำอาง ห้องบรรจุ หรือห้อง
เก็บเครื่องสำอางที่ผลิตแล้ว
พื้นและผนังของห้องเหล่านั้นให้แสดงด้วยว่าสร้างด้วยวัสดุที่
สะดวกต่อการทำความสะอาด
และให้แสดงระดับพื้นของห้องที่ผลิตเครื่องสำอาง เป็นแบบ
ลาดเอียงลงสู่ทางระบายน้ำ เพื่อสะดวกในการทำความสะอาด

                        ข้อ
๒ ผู้ใดประสงค์จะขออนุญาตนำเข้าเพื่อขายซึ่งเครื่องสำอางที่ต้องขอรับ
ใบอนุญาต ให้
                        (๑)
ยื่นคำขอตามแบบ ส. ๒ ท้ายกฎกระทรวงนี้ พร้อมด้วยหลักฐานครบถ้วน
ตามที่ระบุไว้ในแบบ ส. ๒
                        (๒)
ส่งมอบแผนผังภายในของสถานที่เก็บเครื่องสำอางที่นำหรือสั่งเข้ามาใน
ราชอาณาจักร
ในแผนผังนั้นต้องแสดงการจัดห้องของสถานที่เก็บเครื่องสำอาง การระบาย
อากาศและการจัดตั้งอุปกรณ์ที่จะใช้ในการรักษาคุณภาพของเครื่องสำอางตามความจำเป็น

                        ข้อ
๓ เมื่อพนักงานเจ้าหน้าที่ได้ตรวจคำขอตามข้อ ๑ หรือข้อ ๒ แล้ว ให้ทำ
ความเห็นเสนอต่อผู้อนุญาต เมื่อผู้อนุญาตเห็นสมควรอนุญาต
ให้ผู้อนุญาตออกใบอนุญาตผลิต
เพื่อขายหรือใบอนุญาตนำเข้าเพื่อขายแก่ผู้ยื่นคำขอ
แล้วแต่กรณี

                        ข้อ
๔ ใบอนุญาตผลิตเพื่อขายซึ่งเครื่องสำอาง ให้ใช้แบบ ส. ๓ ท้ายกฎกระทรวง
นี้
                        ใบอนุญาตนำเข้าเพื่อขายซึ่งเครื่องสำอาง
ให้ใช้แบบ ส. ๔ ท้ายกฎกระทรวงนี้

                        ข้อ
๕ ผู้รับอนุญาตให้ผลิตเพื่อขายซึ่งเครื่องสำอาง ต้องปฏิบัติตามเงื่อนไข ดัง 
ต่อไปนี้
                        (๑)
จัดให้มีเครื่องมือ เครื่องใช้ จำนวนเพียงพอแก่การผลิตตามที่ระบุไว้ในข้อ ๑
(๒) ซึ่งพนักงานเจ้าหน้าที่ได้ตรวจแล้วว่าเป็นชนิดที่เหมาะสมและสะดวกในการทำความ
สะอาดและจัดให้มีการป้องกันเครื่องมือและเครื่องใช้
ไม่ให้ปะปนกับวัตถุหรือสิ่งสกปรกจาก
ภายนอกเท่าที่ปฏิบัติได้
ส่วนของเครื่องมือและเครื่องใช้ที่ใช้ทำเครื่องสำอางโดยตรงต้องทำ
ด้วยโลหะที่ปลอดภัยหรือวัสดุที่ปลอดภัย
                        (๒)
รักษาเครื่องมือ เครื่องใช้ และภาชนะ ที่ใช้ในการผลิตให้สะอาดถูกสุข
ลักษณะ และรักษาอาคาร โรงงาน
และบริเวณให้อยู่ในสภาพที่เรียบร้อยถูกสุขลักษณะด้วย
                        (๓)
จัดให้คนงานที่ผลิตเครื่องสำอางใช้เครื่องแต่งกายที่สะอาดและเหมาะสม
กับประเภทของงานที่ทำอยู่ เช่น ใช้ผ้ากันเปื้อน
รองเท้ากันน้ำ ถุงมือและผ้าคลุมผม และถ้าคน
งานมีบาดแผล ต้องจัดให้มีการตกแต่งบาดแผลให้มิดชิด
                        (๔)
ไม่ใช้ จ้าง หรือวานคนไร้ความสามารถหรือมีจิตฟั่นเฟือน หรือคนซึ่งเป็น
พาหะของโรค หรือซึ่งเป็นโรคดังต่อไปนี้
ปฏิบัติงานในสถานที่ผลิตหรือสถานที่อื่นที่ระบุไว้
ในใบอนุญาต
                              (ก) โรคเรื้อน
                              (ข)
วัณโรคในระยะอันตราย
                              (ค)
โรคติดยาเสพติดอย่างร้ายแรง
                              (ง)
โรคพิษสุราเรื้อรัง
                              (จ) โรคเท้าช้าง
หรือ
                              (ฉ)
โรคผิวหนังที่น่ารังเกียจ
                        (๕)
รับคนงานที่ผลิตเครื่องสำอาง เฉพาะผู้มีใบรับรองของผู้ประกอบวิชาชีพ
เวชกรรมว่าไม่เป็นโรคตาม (๔)
                        (๖)
จัดให้คนงานได้รับการตรวจร่างกายอย่างน้อยปีละ ๑ ครั้ง โดยผู้ประกอบ
วิชาชีพเวชกรรม
และให้เก็บหลักฐานการตรวจร่างกายของคนงานที่ทำงานอยู่ไว้ตลอดระยะเวลา
การทำงานของคนงานนั้น
                        (๗)
น้ำดื่มและน้ำที่ใช้ในการผลิตเครื่องสำอางต้องเป็นน้ำสะอาดที่บริโภคได้
และน้ำที่ใช้ภายในอาคารโรงงานต้องเป็นน้ำสะอาด
                        (๘)
มิให้มีการกระทำอย่างหนึ่งอย่างใดอันพึงรังเกียจต่อการรักษาความสะอาด
ในการผลิตเครื่องสำอาง เช่น สูบบุหรี่
บ้วนน้ำลายในห้องผลิตเครื่องสำอาง ห้องบรรจุ หรือห้อง
เก็บเครื่องสำอางที่ผลิตแล้ว และห้องเก็บวัตถุดิบ
                        (๙)
มิให้มีสัตว์เลี้ยงหรือสัตว์อื่นในห้องผลิตเครื่องสำอางห้องบรรจุหรือห้องเก็บ
เครื่องสำอางที่ผลิตแล้ว และห้องเก็บวัตถุดิบ
                        (๑๐)
จัดเก็บวัตถุดิบและรักษาห้องผลิตเครื่องสำอาง ห้องบรรจุ หรือห้องเก็บ
เครื่องสำอางที่ผลิตแล้ว และห้องอื่น ๆ
ให้ถูกสุขลักษณะและสามารถป้องกันมิให้แมลงหรือสิ่งอื่น
เข้ามาปะปนกับวัตถุดิบหรือเครื่องสำอางที่ผลิตแล้ว
ห้องดังกล่าวให้มีแสงสว่าง และการระบาย
อากาศเพียงพอตามความจำเป็น
                        (๑๑)
จัดให้มีที่เก็บขยะมูลฝอย และมีวิธีกำจัดขยะมูลฝอย ตลอดจนการกำจัด
เขม่าควัน
                        (๑๒)
จัดให้มีห้องน้ำ ห้องส้วม และเครื่องสุขภัณฑ์ที่เหมาะสมจำนวนเพียงพอ
แก่คนงาน และจัดให้มีการรักษาความสะอาดเป็นประจำ
พร้อมทั้งใช้ยาฆ่าเชื้อโรค
                        (๑๓)
จัดให้มีระเบียบปฏิบัติในการรักษาความสะอาดของคนงานซึ่งมีหน้าที่
ผลิต บรรจุ หรือเก็บเครื่องสำอาง
                        (๑๔)
เมื่อจะมีการเปลี่ยนแปลง แก้ไขรายละเอียดหรือรายการ ตามที่ได้รับ
อนุญาตไว้ ต้องได้รับอนุญาตจากผู้อนุญาตก่อน
จึงจะเปลี่ยนแปลงแก้ไขได้

                        ข้อ
๖ ผู้รับอนุญาตให้นำเข้าเพื่อขายซึ่งเครื่องสำอาง ต้องปฏิบัติตามเงื่อนไข
ดังต่อไปนี้
                        (๑)
จัดให้มีการรักษาความสะอาด และจัดให้มีแสงสว่างและการระบายอากาศ
เพียงพอตามความจำเป็น ภายในสถานที่เก็บเครื่องสำอาง
                        (๒)
จัดให้มีการแยกเก็บเครื่องสำอางแต่ละชนิดเป็นสัดส่วน
                        (๓)
จัดให้มีอุปกรณ์ในการรักษาคุณภาพของเครื่องสำอางแต่ละชนิดตามความ
จำเป็น และมีจำนวนเพียงพอกับปริมาณของเครื่องสำอางที่เก็บ
                        (๔)
เมื่อจะมีการเปลี่ยนแปลงแก้ไขรายละเอียดหรือรายการ ตามที่ได้รับ
อนุญาตไว้
ต้องได้รับอนุญาตจากผู้อนุญาตก่อนจึงจะเปลี่ยนแปลงแก้ไขได้

                        ข้อ
๗ ผู้รับอนุญาตให้ผลิตเพื่อขาย หรือนำเข้าเพื่อขายซึ่งเครื่องสำอางที่ใบ
อนุญาตสิ้นอายุ ประสงค์จะขอต่ออายุใบอนุญาตให้ยื่นคำขอตามแบบ
ส. ๕ ท้ายกฎกระทรวงนี้
พร้อมด้วยใบอนุญาตสิ้นอายุหรือใบแทน แล้วแต่กรณี
                        เมื่อพนักงานเจ้าหน้าที่ได้ตรวจคำขอตามวรรคหนึ่งแล้วเห็นสมควรให้ต่ออายุ
ใบอนุญาต
ให้พนักงานเจ้าหน้าที่ลงรายการแสดงการให้ต่ออายุใบอนุญาตครั้งละหนึ่งปีลงในใบ
อนุญาตหรือใบแทนนั้น
และให้ผู้อนุญาตลงชื่อกำกับการต่ออายุใบอนุญาตไว้ด้วย
                        การต่ออายุใบอนุญาตให้กระทำติดต่อกันสี่ครั้งในใบอนุญาตฉบับแรกหรือใบ
แทนนั้นทุกสี่ปีที่มีการต่ออายุใบอนุญาตมาแล้วครั้งต่อไปให้ออกใบอนุญาตตามแบบ
ส. ๓ หรือ
แบบ ส. ๔ ขึ้นใหม่ แล้วแต่กรณี

                        ข้อ
๘ ผู้รับอนุญาตให้ผลิตเพื่อขายหรือนำเข้าเพื่อขายซึ่งเครื่องสำอาง ประสงค์
จะขอใบแทน ให้ยื่นคำขอตามแบบ ส. ๖ ท้ายกฎกระทรวงนี้
พร้อมด้วยหลักฐานครบถ้วนตามที่
ระบุไว้ในแบบ ส. ๖
                        เมื่อพนักงานเจ้าหน้าที่ได้ตรวจคำขอตามวรรคหนึ่งแล้ว
เห็นสมควรออกใบแทน
ได้ ให้ผู้อนุญาตออกใบแทนใบอนุญาตผลิตเพื่อขาย
หรือใบอนุญาตนำเข้าเพื่อขาย ซึ่งเครื่องสำอาง
โดยใช้แบบ ส. ๓ หรือแบบ ส. ๔ แล้วแต่กรณี และให้กำกับคำว่า
"ใบแทน" ไว้ด้วย

                        ข้อ
๙ ผู้รับอนุญาตให้ผลิตเพื่อขาย หรือนำเข้าเพื่อขายซึ่งเครื่องสำอาง ผู้ใด
ประสงค์จะย้าย
                        (๑)
สถานที่ผลิต หรือสถานที่เก็บเครื่องสำอางจากสถานที่ที่ระบุไว้ในใบ
อนุญาตให้ยื่นคำขอตามแบบ ส. ๗ ท้ายกฎกระทรวงนี้
พร้อมด้วยใบอนุญาตผลิตเพื่อขายซึ่ง
เครื่องสำอาง และแบบแปลนแผนผังของสถานที่ผลิต
หรือสถานที่เก็บเครื่องสำอางแห่งใหม่
ด้วย
                        (๒)
สถานที่นำเข้า หรือสถานที่เก็บเครื่องสำอางจากสถานที่ที่ได้ระบุไว้ใน
ใบอนุญาต ให้ยื่นคำขอตามแบบ ส. ๘ ท้ายกฎกระทรวงนี้
พร้อมด้วยใบอนุญาตนำเข้าเพื่อขาย
ซึ่งเครื่องสำอาง และแผนผังของสถานที่นำเข้า
หรือสถานที่เก็บเครื่องสำอางแห่งใหม่ด้วย
                        เมื่อพนักงานเจ้าหน้าที่ได้ตรวจคำขอตามวรรคหนึ่งแล้วและเห็นสมควรให้
ย้ายสถานที่ได้
ให้พนักงานเจ้าหน้าที่สลักหลังใบอนุญาตให้ย้ายสถานที่ได้ และลงรายการเกี่ยว
กับสถานที่แห่งใหม่ และให้ผู้อนุญาตลงชื่อกำกับไว้

                        ข้อ
๑๐ การยื่นคำขอตามข้อ ๑ ข้อ ๒ ข้อ ๗ วรรคหนึ่ง ข้อ ๘ วรรคหนึ่ง และ
ข้อ ๙ นั้น ในกรุงเทพมหานคร ให้ยื่นต่อพนักงานเจ้าหน้าที่ ณ
สำนักงานคณะกรรมการอาหาร
และยา กระทรวงสาธารณสุข ในจังหวัดอื่น
ให้ยื่นต่อพนักงานเจ้าหน้าที่ ณ สำนักงานสาธารณสุข
จังหวัด แห่งจังหวัดนั้น

                                                            ให้ไว้
ณ วันที่ ๒๖ กันยายน พ.ศ. ๒๕๑๘
                                                                            ประชุม  รัตนเพียร
                                                               รัฐมนตรีว่าการกระทรวงสาธารณสุข

---------------------------------------------------------------------------------------------------
หมายเหตุ :- เหตุผลในการประกาศใช้กฎกระทรวงฉบับนี้ คือ
เพื่อปฏิบัติการให้เป็นไปตาม
มาตรา ๑๓ วรรคสาม มาตรา ๑๗ วรรคสอง มาตรา ๑๙ วรรคสอง
และมาตรา ๒๑ วรรค
สอง แห่งพระราชบัญญัติเครื่องสำอาง พ.ศ. ๒๕๑๗
จึงจำเป็นต้องออกกฎกระทรวงนี้

[ดูข้อมูลจากภาพกฎหมาย]

[รก.๒๕๑๘/๒๑๘/๑พ/๒๒ ตุลาคม ๒๕๑๘]

                                                                                    จารุวรรณ/พิมพ์
                                                                                    ๓๐
ตุลาคม ๒๕๔๕
                                                                                    A+B
(C)